| **Domicėlė Tarabildienė** |
| --- |
|  |
| Gimė | 1912 m. gegužės 9 d.Andrioniškis, Vilkmergės apskritis |
| Mirė | 1985 m. rugsėjo 8 d. (73 metai)Vilnius |
| Palaidotas (-a) | Antakalnio kapinės |
| Tėvas | Kazimieras Tarabilda |
| Motina | Julija Tarabildienė |
| Sutuoktinis (-ė) | Petras Tarabilda |
| Vaikai | Arūnas Tarabilda, Giedrė Tarabildaitė-Kontvainienė, Ramonas Tarabilda, Rimtas Tarabilda |
|  |
| Veikla | dailininkė, grafikė, knygų iliustratorė, skulptorė |

**Domicėlė Tarabildaitė-Tarabildienė** (1912 m. gegužės 9 d. Andrioniškyje, Vilkmergės apskritis – 1985 m. rugsėjo 8 d. Vilniuje) – Lietuvos dailininkė, grafikė, knygų iliustratorė, skulptorė, fotomenininkė.

Biografija
----------

Augo devynių vaikų šeimoje. 1924–1928 m. mokėsi Raguvos progimnazijoje, 1928–1929 m. Panevėžio mergaičių gimnazijoje. Nuo vaikystės, tėvo paskatinta, pamėgo piešti, lipdė iš molio, pasižymėjo meniniais gabumais. 1929–1935 m. mokėsi Kauno meno mokykloje, skulptūros studijoje pas Juozą Zikarą ir Kajetoną Sklėrių, baigė ją su rekomendacija tęsti studijas užsienyje.

Nuo 1929 m. iliustravo knygas Lietuvos, Maskvos, Kijevo, Rygos, Talino leidykloms. 1932 m. dalyvavo plakato „Lietuvos aviaklubas" konkurse. 1933 m. kartu su vyru Petru Tarabilda dalyvavo Stepono Dariaus ir Stasio Girėno pašto ženklo konkurse ir jame laimėjo pirmąsias vietas. Nuo 1935 m. dalyvavo dailės parodose su grafikos, tapybos ir skulptūros darbais. 1937 m. Pasaulinėje parodoje Paryžiuje už knygų iliustracijas kartu su vyru gavo aukso medalį. 1937–1939 m. studijavo Paryžiuje, Valstybinėje aukštojoje dekoratyvinio meno mokykloje.

1940–1941 m. piešinius spausdino periodinėje spaudoje: „Šluotoje", „Genyje", „Tarybų Lietuvoje". 1941–1945 m. gyveno ir kūrė Ukmergėje, nuo 1967 m. – Vilniuje.

Vyras – dailininkas Petras Tarabilda, sūnūs dailininkai Arūnas Tarabilda, Ramonas Tarabilda, Kazys Rimtas Tarabilda, duktė architektė Giedrė Domicelė Tarabildaitė-Kontvainienė. Palaidota Antakalnio kapinėse.

Kūryba
------

Sukūrė skulptūrų ir skulptūrinių kompozicijų, iliustravo ir apipavidalino apie 200 knygų. Fotografavo save ir vėliau savo fotografijas panaudojo skirtingų vaidmenų įkūnijimui.

Surengtos personalinės parodos: 1950 m. Kaune, 1951 m. Šiauliuose, Palangoje, Klaipėdoje, 1952 m. Vilniuje, 1954 m. Maskvoje, 1961 m. Kaune, Jonavoje, Kapsuke. 2007 m. rugpjūčio mėn. Vroclavo fotografijos centre „Domek Romanski" surengta fotografijos paroda.

Įvertinimas
-----------

* 1937 m. Paryžiaus pasaulinė paroda – aukso medalis, Garbės diplomas
* 1938 m. Berlyno tarptautinė dailiųjų amatų paroda – medalis
* 1940 m. Valstybės taupomųjų kasų premija
* 1962 m. LSSR nusipelniusi meno veikėja
* 1972 m. LSSR valstybinė premija
* 1974 m. LSSR liaudies dailininkė

Atminimo įamžinimas
-------------------

* 2012 m. vasario mėn. išleistas pašto ženklas (dail. Aušrelė Ratkevičienė).

Šaltiniai
---------

1. ↑   Archyvuota kopija 2015-02-01 iš Wayback Machine projekto.
2. ↑
3. ↑  D.Tarabildienės nuojauta neapgavo // Lietuvos žinios, 2007-08-03[neveikianti nuoroda]
4. ↑  *Domicėlė Tarabildienė*. Tarybų Lietuvos enciklopedija, T. 4 (Simno-Žvorūnė). – Vilnius: Vyriausioji enciklopedijų redakcija, 1988. // psl. - 262
5. ↑

Literatūra
----------

* Domicėlė Tarabildienė: monografija (sud. Zita Žemaitytė). – Vilnius: Vaga, 1973. – 132 p.
* Nematyta ir nepažįstama Domicelė Tarabildienė: fotografijos ir fotografika: parodos katalogas (sud. Giedrė Jankevičiūtė). – Vilnius: Dailės leidybos ir informacijos centras, 2002. – 36 p.: iliustr. – ISBN 9986-716-20-9